ई-सर्विस : बच्चों के जन्म के साथ ही आधार एनरोलमेंट नंबर होगा रजिस्टर्ड
प्रदेशसरकार के नए प्रोजेक्ट के तहत अब बच्चों के बर्थ सर्टिफिकेट पर ही उनका आधार नंबर अंकित होगा। सरकार के इस नए प्रोजेक्ट की शुरुआत जिला रेवाड़ी में भी हो चुकी है। अतिरिक्त उपायुक्त डॉ. प्रियंका सोनी ने ये बात सोमवार को अपने कार्यालय में हुई बैठक को संबोधित करते हुए कही।
एडीसी ने कहा कि इस योजना के तहत नवजात बच्चों को अस्पताल में डिलीवरी के बाद डिस्चार्ज के समय ही कंप्यूटरीकृत जन्म प्रमाण पत्र आधार कार्ड बनाकर दिया जाएगा तथा जन्म प्रमाण पत्र को ऑनलाइन आधार कार्ड से भी लिंक किया जाएगा। उन्होंने कहा कि जच्चा को अस्पताल में डिलीवरी के लिए लाते समय स्वयं का आधार कार्ड अन्य जरूरी दस्तावेज साथ लेकर आएं, ताकि बच्चे का आधार कार्ड उसी समय बनाकर उसे ऑनलाइन लिंक किया जा सके। डाॅ. सोनी ने कहा कि ई-सर्विस के तहत बच्चों के जन्म के साथ ही उनका आधार एनरोलमेंट नंबर रजिस्टर्ड हो जाएगा, जिसमें बच्चे की पूरी जानकारी होगी। एनरोलमेंट नंबर के आधार पर ही बच्चे का बर्थ सर्टिफिकेट जारी किया जाएगा। उन्होंने सीएमओ को निर्देश दिए कि वे बच्चे की डिलीवरी के समय सभी आवश्यक औपचारिकताएं पूरी करवाएं। उन्होंने लोगों से बच्चों के कल्याण के लिए चलाई जा रही विभिन्न सरकारी योजनाओं का लाभ उठाने का भी आह्वान किया। बैठक में उप चिकित्सा अधिकारी डाॅ. जेके सैनी, नगर परिषद सचिव डॉ. बाल्याण, एपीआरओ सुरेश कुमार गुप्ता, आईएमए के चिकित्सक, डीआईओ सुखबीर सिंह सहित अन्य अधिकारी मौजूद रहे।
hin_Deva hin_Deva hin_Deva